1 मिनट 47 सेकेंड तक चाकू, पत्थर और लात-घूंसे मारे; हालत गंभीर
Telangana Attack CCTV Footage; तेलंगाना के सूर्यापेट में गुरुवार को चार लोगों ने एक शख्स पर हमला कर दिया। हमलावरों में से एक के हाथ में चाकू था, अन्य दो शख्स को लात-घूंसे और चौथा उसे पत्थर मार रहा था
तेलंगाना के सूर्यापेट में गुरुवार को चार लोगों ने एक शख्स पर हमला किया। हमलावर 1 मिनट 47 सेकेंड तक शख्स को चाकू, पत्थर और लात-घूंसे मारते रहे। इसके बाद लोगों ने बीच-बचाव कर पीड़ित को हमलावरों से छुड़ाया।
पीड़ित की पहचान सी संतोष (28 साल) के रूप में हुई है। पुलिस ने बताया पुराने विवाद के चलते घटना को अंजाम दिया गया। मामले में चारों आरोपी गिरफ्तार हो गए हैं।
घटना से जुड़ा सीसीटीवी फुटेज सोशल मीडिया पर वायरल हो रहा है। 2 मिनट 20 सेकेंड के वीडियो में दिख रहा है- संतोष जमीन पर पड़ा है, चार लोग उसके साथ मारपीट कर रहे हैं। हमलावरों में से एक के हाथ में चाकू है। वहीं, अन्य दो लोग संतोष पर लात और घूंसे बरसा रहे हैं। कुछ देर बाद एक हमलावर पास में पड़ा पत्थर उठाकर संतोष पर वार करने लगता है।
मौके पर मौजूद लोगों ने पीड़ित को बचाया
पीड़ित खुद को हमलावरों से छुड़ाने के कई प्रयास करता है, लेकिन असफल रहता है। मौके पर मौजूद लोग भी उसे बचाने की कोशिश करते हैं। काफी कोशिश करने के बाद 1 मिनट 47 सेकेंड पर लोग पीड़ित को हमलावरों से अलग कर देते हैं। इसके बाद संतोष वहां से भागने लगता है। हालांकि, इस दौरान संतोष के शरीर से खून बहता दिख रहा है।
हमले की वजह पुराना विवाद
पुलिस ने बताया कि संतोष पर मुथूट फाइनेंस के ऑफिस के बाहर गुरुवार दोपहर को हमला हुआ था। संतोष की एक आरोपी कृष्णा से लंबे समय से विवाद चल रहा था। शुरुआती जांच में ऐसा लग रहा है कि कृष्णा कई दिनों से संतोष पर नजर रख रहा था। मौका मिलते ही उसने दोस्तों संग मिलकर संतोष पर हमला कर दिया।
पुलिस के मुताबिक, संतोष को अस्पताल में भर्ती कराया गया है। डॉक्टरों का कहना है कि उनकी हालत स्थिर है। आरोपियों की पहचान वी कृष्णा, मणिदीप, पी महेश और प्रेम नायडू के रूप में हुई है। उनके खिलाफ IPC की धारा 307 (हत्या के प्रयास) और आर्म्स एक्ट के तहत केस दर्ज किया गया है।
ऐसी अन्य खबरें भी पढ़ें...
कोटा में स्टूडेंट पर चाकू से हमला, बचने के लिए गर्ल्स हॉस्टल में छिपा
राजस्थान के कोटा में एक कोचिंग स्टूडेंट पर चाकू से हमला किया गया। हमले से बचने के लिए वह गर्ल्स हॉस्टल में छिप गया। पीड़ित स्टूडेंट ने इसकी शिकायत जवाहर नगर थाने में की है। वह कोटा में पिछले 2 साल से आईआईटी क्लियर करने के लिए कोचिंग कर रहा है। पढ़ें पूरी खबर...